KIRJALLINEN KYSYMYS E-2122/99 esittäjä(t): Reinhold Messner (Verts/ALE) neuvostolle. Euroopan unionin erityisedustajan nimittäminen Tiibetiin.



Virallinen lehti nro 203 E , 18/07/2000 s. 0139 - 0139



KIRJALLINEN KYSYMYS E-2122/99 esittäjä(t): Reinhold Messner (Verts/ALE) neuvostolle (29. marraskuuta 1999) Aihe: Euroopan unionin erityisedustajan nimittäminen Tiibetiin Neuvosto on varmaankin tietoinen Euroopan parlamentin 13. heinäkuuta 1995(1), 15. tammikuuta 1998(2) ja 14. toukokuuta 1998(3) antamista Tiibetiä koskevista päätöslauselmista. Näissä päätöslauselmissa tuomitaan Kiinan kansantasavallan laiton hyökkäys Tiibetiin ja sen miehittäminen. Päätöslauselmiin sisältyy myös Euroopan neuvostolle ja komissiolle esitetty tyhjentävä pyyntö Euroopan unionin erityisedustajan nimittämisestä Tiibetiin, jonka tehtävänä on ryhtyä kaikkiin mahdollisiin toimiin unionin esittämien, Tiibetin kansalais- ja poliittisia oikeuksia koskevien pyyntöjen osalta [mldr]. Euroopan parlamentti, komissio ja monet Euroopan valtioiden pääministerit ovat vakuuttaneet Dalai Lamalle kiinnittävänsä erityistä huomiota Tiibetin ihmis- ja kansalaisoikeustilanteeseen sekä todellisten ja puolueettomien neuvottelujen käynnistämiseen Dalai Laman ja Kiinan viranomaisten välillä. Euroopan parlamentti on myös pyytänyt toistuvasti tietoja maailman nuorimmasta poliittisesta vangista Gedhun Choeky Nyimasta, 10-vuotiaasta tiibetiläisestä pojasta, jonka Kiinan viranomaiset ryöstivät pojan ollessa 6-vuotias, sen jälkeen kun Dalai Lama oli ilmoittanut tämän olevan Tiibetin toiseksi tärkeimmän hengellisen johtajan Panchen Laman viimeisin reinkarnaatio. 1. Aikooko neuvosto ryhtyä konkreettisiin poliittisiin toimiin, jotta Tiibetiin voitaisiin nimittää Euroopan unionin erityisedustaja? 2. Aikooko Euroopan unioni lunastaa Dalai Lamalle annetut lupaukset, jotka koskivat Tiibetin ihmisoikeustilannetta ja todellisten neuvottelujen käynnistämistä Dalai Laman ja Kiinan viranomaisten välillä? 3. Voiko neuvosto painostaa Kiinan viranomaisia, jotta poliittiset vangit Gedhun Choeky Nyima, Nawang Chophel ja Nawang Sandrol vapautettaisiin? (1) EYVL C 249, 25.9.1995, s. 162. (2) EYVL C 34, 2.2.1998, s. 169. (3) EYVL C 167, 1.6.1998, s. 223. Vastaus (24. tammikuuta 2000) 1. Neuvosto on pannut tarkoin merkille Euroopan parlamentin Tiibetiä koskevat päätöslauselmat. Se on tuonut esiin unionin huolestuneisuuden Tiibetin tilanteesta tapaamisissaan Kiinan edustajien kanssa ja erityisesti keskusteluissaan ihmisoikeuskysymyksistä. Tämä vuoropuhelu, joka käynnistettiin uudelleen vuonna 1997, ei ole vain keino edistää ihmisoikeuksien ja perusvapauksien kunnioittamista, vaan sillä pyritään konkreettisiin tuloksiin tilanteen parantamiseksi paikan päällä. Neuvoston mielestä tällä vuoropuhelulla voitaisiin saada aikaan merkittävämpiä tuloksia kuin erityisedustajan nimittämisellä Tiibetiin. 2. Kun unioni keskustelee Kiinan eri alueiden vähemmistöjen oikeuksista, unionin yhtenä tavoitteena on rohkaista Kiinan hallituksen ja Dalai Laman välistä vuoropuhelua siinä toivossa, että tämä vuoropuhelu johtaisi Tiibetin aiempaa laajempaan autonomiaan. Unioni on ottanut ja aikoo ottaa asian esille aina, kun se on mahdollista yhteyksissään Kiinan ministereihin ja virkamiehiin. 3. Neuvosto ottaa esille myös yksittäisiä tapauksia Kiinan kanssa ja painostaa vapauttamaan poliittiset vangit. Gedhun Choeky Nyima, Nawang Chophel ja Nawang Sandrol olivat siinä luettelossa, joka toimitettiin Kiinan viranomaisille ja josta keskusteltiin heidän kanssaan aiemmin tänä vuonna.